b'\n_START_ARTICLE_\nMyHeritage\n_START_SECTION_\n2003\xe2\x80\x932007: Grundl\xc3\xa6ggelse og tidlige \xc3\xa5r\n_START_PARAGRAPH_\nMyHeritage blev grundlagt af Gilad Japhet i 2003, og han er stadig virksomhedens administrerende direkt\xc3\xb8r. Gilad Japhet startede virksomheden i sin stue i Moshav i Bnei Atarot. Firmaets hovedkvarter befandt sig i l\xc3\xa6ngere tid p\xc3\xa5 en familieg\xc3\xa5rd i Bnei Atarot. I den sp\xc3\xa6de opstartsfase var MyHeritage selvfinansieret. I 2005 investerede Business Angels kapital i virksomheden, hvorefter man gik fra gratis tjenester til en freemium business model._NEWLINE_I sine tidlige dage skulle MyHeritage-brugerne l\xc3\xa6gge deres genealogiske informationer op p\xc3\xa5 nettet fra et program p\xc3\xa5 deres computere. Informationerne kunne ses p\xc3\xa5 nettet, men man kunne ikke \xc3\xa6ndre dem. I 2006 lancerede MyHeritage nye funktioner, som indebar et program til ansigtsgenkendelse, der kunne genkende ansigtstr\xc3\xa6k fra en billeddatabase og forbinde folk med hinanden. Firmaet opk\xc3\xb8bte i december 2006 Pearl Street Software, som udviklede stamtr\xc3\xa6sprogrammer (Family Tree Legends) og en hjemmeside, hvor man kunne l\xc3\xa6gge sit stamtr\xc3\xa6 op (GenCircles), med mere end 160 millioner profiler og 400 millioner offentlig tilg\xc3\xa6ngelige optegnelser.  _NEWLINE_I 2007 havde MyHeritage 150.000 stamtr\xc3\xa6er, 180 millioner personprofiler, 100 millioner fotografier og 17,2 millioner brugere p\xc3\xa5 verdensplan. Tjenesten var tilg\xc3\xa6ngelig p\xc3\xa5 17 sprog. Virksomheden begyndte ogs\xc3\xa5 at tilbyde en ny internetbaseret funktion, som gav brugerne muligheden for at l\xc3\xa6gge deres sl\xc3\xa6gtsforskningsinformationer direkte ind p\xc3\xa5 MyHeritage-hjemmesiden. MyHeritage fik ogs\xc3\xa5 en kapitalindspr\xc3\xb8jtning p\xc3\xa5 $9 millioner fra investorer, hvoraf halvdelen kom fra Accel.\n_START_SECTION_\n2008\xe2\x80\x932012: Opk\xc3\xb8b og udvidelse af selskabet\n_START_PARAGRAPH_\nI 2008 modtog MyHeritage $15 millioner fra kapitalfonde, der blandt andet bestod af Index Ventures og Accel. P\xc3\xa5 dav\xc3\xa6rende tidspunkt havde hjemmesiden vokset til at have 260 millioner profiler, 25 millioner brugere, 230 millioner fotografier og underst\xc3\xb8ttede 25 sprog. Kort tid efter investeringen k\xc3\xb8bte MyHeritage den britiske tjeneste til udvikling af stamtr\xc3\xa6, Kindo. I 2009 lancerer MyHeritage en udgave af deres gratis sl\xc3\xa6gtsforskningsprogram, Family Tree Builder, som indebar muligheden for at synkronisere mellem programmet og hjemmesiden.   _NEWLINE_I 2010 opk\xc3\xb8bte MyHeritage det tyske selskab, OSN Group, som r\xc3\xa5dede over et hjemmesidenetv\xc3\xa6rk med syv genealogisider. OSN-netv\xc3\xa6rket bestod blandt andet af Verwandt.de i Tyskland, Moikrewni.pl i Polen samt Dynastree.com i USA. Opk\xc3\xb8bet sikrede MyHeritage adskillige nye funktioner (s\xc3\xa5som v\xc3\xa5benskjold, sammenfletning af stamtr\xc3\xa6er samt muligheden for udgivelse p\xc3\xa5 mobile applikationer) og et samlet antal p\xc3\xa5 540 millioner brugerprofiler, 47 millioner aktive brugere og 13 millioner stamtr\xc3\xa6er. I 2011 steg disse tal til 760 millioner personprofiler og 56 millioner brugere, da MyHeritage k\xc3\xb8bte den polske sl\xc3\xa6gtsforskningshjemmeside, Bliscy.pl._NEWLINE_2011 var ogs\xc3\xa5 \xc3\xa5ret, hvor MyHeritage k\xc3\xb8bte det hollandske familienetv\xc3\xa6rk, Zooof, med tjenester som BackupMyTree, en back-up tjeneste som var udviklet til at beskytte op til ni terabyte offline sl\xc3\xa6gtsforskningsdata. En anden tjeneste var FamilyLink, der udviklede hjemmesider med familiehistorisk indhold, og tjenesten r\xc3\xa5dede ogs\xc3\xa5 over store databaser med historiske optegnelser (WorldVitalRecords.com som indeholdte folket\xc3\xa6llinger, f\xc3\xb8dselsattester, d\xc3\xb8dsattester og \xc3\xa6gteskabsattester samt et arkiv best\xc3\xa5ende af historiske aviser). I slutningen af 2011 havde MyHeritage 60 millioner brugere, 900 millioner personprofiler, 21 millioner stamtr\xc3\xa6er og var tilg\xc3\xa6ngelig p\xc3\xa5 38 forskellige sprog. Firmaet udgav ogs\xc3\xa5 sin f\xc3\xb8rste udgave af sin mobile app til iOS- og Android-enheder._NEWLINE_I 2012 krydsede MyHeritage en milep\xc3\xa6l med en milliard personprofiler. Virksomheden lancerede ogs\xc3\xa5 adskillige nye funktioner s\xc3\xa5som SuperSearch, en s\xc3\xb8gemaskine til s\xc3\xb8gning blandt milliarder af historiske optegnelser, og Record Matching; en teknologi som automatisk sammenligner de historiske optegnelser hos MyHeritage og profilerne p\xc3\xa5 siden, hvorefter brugeren f\xc3\xa5r en meddelelse, n\xc3\xa5r et match blandt sl\xc3\xa6gtningene i stamtr\xc3\xa6et er blevet fundet._NEWLINE_I november 2012 opk\xc3\xb8bte MyHeritage \xc3\xa9n af sine n\xc3\xa6rmeste konkurrenter, Geni.com. Geni beholdte alle sine medarbejdere og opererede som et selvst\xc3\xa6ndigt brand med hovedkontor i Los Angeles, Californien. Geni er en genealogihjemmeside, der blev skabt af David Sacks i 2007, med m\xc3\xa5let om at \xe2\x80\x9dskabe et stamtr\xc3\xa6 som d\xc3\xa6kker hele verden.\xe2\x80\x9d K\xc3\xb8bet tilf\xc3\xb8jede syv millioner nye brugere til MyHeritage, hvilket bragte det samlede antal brugere op p\xc3\xa5 72 millioner. MyHeritage havde p\xc3\xa5 dav\xc3\xa6rende tidspunkt ogs\xc3\xa5 27 millioner stamtr\xc3\xa6er, 1,5 milliarder personprofiler og var tilg\xc3\xa6ngelig p\xc3\xa5 40 forskellige sprog. MyHeritage havde, foruden overtagelsen af Geni, skaffet $25 millioner i en investeringsrunde ledt an af Bessemer Venture Partners.\n_START_SECTION_\n2013 frem til i dag: Partnerskaber, yderligere v\xc3\xa6kst og fremtiden\n_START_PARAGRAPH_\nMyHeritage indgik i 2013 et strategisk partnerskab for at give brugere adgang til FamilySearch-teknologien, hvormed de nemmere kunne finde deres forf\xc3\xa6dre. P\xc3\xa5 tidspunktet hvor aftalen faldt p\xc3\xa5 plads havde MyHeritage 75 millioner registrerede brugere og 1,6 milliarder personprofiler. Selskabet havde ogs\xc3\xa5 f\xc3\xa5et adgang til alle amerikanske folket\xc3\xa6llinger fra 1790-1940. MyHeritage udgav i april 2013 Family Tree Builder 7.0, hvis nye funktioner blandt andet indebar synkronisering Unicode og Record Matches. En ny webfunktion, Record Detective, blev ogs\xc3\xa5 lanceret, hvormed forbindelsen mellem forskellige historiske optegnelser blev foretaget automatisk. _NEWLINE_I 2014 annoncerede MyHeritage en r\xc3\xa6kke partnerskaber og samarbejdsaftaler med virksomheder og sammenslutninger. I februar 2014 blev virksomheden og BillionGraves partnere, da man i f\xc3\xa6llesskab ville digitalisere og dokumentere kirkeg\xc3\xa5rde over hele verden. I oktober 2014 begyndte MyHeritage at samarbejde med DNA-servicevirksomheden, 23andMe, der skulle levere personlige DNA-pr\xc3\xb8ver som en valgfri funktion for MyHeritage-brugere. Senere p\xc3\xa5 m\xc3\xa5neden i samme \xc3\xa5r indgik virksomheden et partnerskab med EBSCO Information Services, der skulle sikre uddannelsesinstitutioner, s\xc3\xa5som biblioteker og universiteter, gratis adgang til MyHeritages database best\xc3\xa5ende af historiske optegnelser. I december 2014 indgik MyHeritage en samarbejdsaftale med Rigsarkivet, der omhandlede indekseringen af folket\xc3\xa6llinger og sogneb\xc3\xb8ger fra 1646-1930, hvilket omfattede godt 120 millioner optegnelser. 2014 var ogs\xc3\xa5 \xc3\xa5ret, hvor firmaets database blev udvidet til at indeholde mere end fem milliarder historiske optegnelser, og man lancerede ogs\xc3\xa5 Instant Discoveries-funktionen, som giver brugerne mulighed for at tilf\xc3\xb8je hele grene med sl\xc3\xa6gtninge til deres stamtr\xc3\xa6 \xe2\x80\x93 p\xc3\xa5 \xc3\xa9n gang.    _NEWLINE_I 2015 opn\xc3\xa5ede MyHeritage 6,3 milliarder historiske optegnelser, 80 millioner registrerede brugere og tilg\xc3\xa6ngelighed p\xc3\xa5 42 sprog. Man udgav ogs\xc3\xa5 Global Name Translation-teknologien, der automatisk overs\xc3\xa6tter ens navn til forskellige sprog, hvilket g\xc3\xb8r s\xc3\xb8gningen efter en forf\xc3\xa6dre mere effektiv._NEWLINE_I 2018 annoncerede MyHeritage deres hovedsponsorat af Eurovision 2019.\n_START_SECTION_\nProdukter og tjenester\n_START_PARAGRAPH_\nProdukterne og tjenesterne fra MyHeritage findes p\xc3\xa5 internettet, mobile enheder og programmer, som kan downloades. Virksomhedens hjemmeside, MyHeritage.dk, er baseret p\xc3\xa5 en freemium forretningsmodel. Det er gratis at blive medlem og begynde at skabe sit stamtr\xc3\xa6 samt findes matches. Som gratis medlem giver hjemmesiden brugeren et uddrag af historiske attester, aviser eller andre stamtr\xc3\xa6er, men vil man have adgang til de fulde versioner eller bekr\xc3\xa6fte forhold, skal man v\xc3\xa6re betalende medlem. Man skal desuden v\xc3\xa6re betalende medlem for kunne kontakte andre medlemmer p\xc3\xa5 siden._NEWLINE_MyHeritages online database indeholder mere end 6,3 milliarder optegnelser, hvilke indeb\xc3\xa6rer f\xc3\xb8dselsattester, vielsesattester, d\xc3\xb8dsattester, milit\xc3\xa6re optegnelser og immigrationspapirer sammen med historiske aviser. SuperSearch-funktionen giver brugeren mulighed for at s\xc3\xb8ge i hele sidens katalog af historiske dokumenter for at finde informationer om potentielle sl\xc3\xa6gtninge. Brugere kan ogs\xc3\xa5 l\xc3\xa6gge billeder ind p\xc3\xa5 deres stamtr\xc3\xa6. MyHeritages mobile app er tilg\xc3\xa6ngelig p\xc3\xa5 iOS- og Androidenheder, og den tilbyder en r\xc3\xa6kke funktioner, som minder om dem, man kan finde p\xc3\xa5 hjemmesiden, hvilke indeb\xc3\xa6rer muligheden for at se og redigere stamtr\xc3\xa6, forske i historiske databaser samt tage og dele fotografier.\n_START_SECTION_\nMatchningsteknologier\n_START_PARAGRAPH_\nMyHeritage burger adskillige matchningsteknologier til forskning i familiehistorie. Disse er Smart Matching, Record Matching, Record Detective, Instant Discoveries, Global Name Translation og Search Connect. Smart Matching bruges til at krydsreferere en brugers stamtr\xc3\xa6 med andre brugeres stamtr\xc3\xa6er. Med denne funktion kan brugere benytte sig af andres informationer om deres familier, og det kan vise sig, at man er i familie med hinanden. Record Matching g\xc3\xb8r et tilsvarende arbejde, men den matcher og sammenligner stamtr\xc3\xa6er med historiske optegnelser og attester i stedet for stamtr\xc3\xa6er.  _NEWLINE_Record Detective er en teknologi, som forbinder informationerne fra en historisk optegnelse med andre historiske optegnelser. Den bruger ogs\xc3\xa5 eksisterende stamtr\xc3\xa6er til at skabe forbindelser mellem optegnelser \xe2\x80\x93 s\xc3\xa5som d\xc3\xb8dsattester eller vielsesattester. Instant Discoveries er en funktion, der sammenligner brugernes stamtr\xc3\xa6er med andre stamtr\xc3\xa6er og optegnelser. Man f\xc3\xa5r omg\xc3\xa5ende informationer om ens familie, der findes i disse kilder, hvorefter man kan tilf\xc3\xb8je informationerne til ens stamtr\xc3\xa6. Global Name Translation giver brugerne mulighed for at s\xc3\xb8ge efter en sl\xc3\xa6gtning p\xc3\xa5 deres foretrukne sprog, men de f\xc3\xa5r historiske dokumenter p\xc3\xa5 andre sprog, hvori sl\xc3\xa6gtningens navn m\xc3\xa5tte optr\xc3\xa6de. _NEWLINE_Search Connect er en funktion, som blev annonceret af MyHeritage i juli 2015, og den blev udgivet i november samme \xc3\xa5r. Funktionen indekserer s\xc3\xb8gninger sammen med deres metadata datoer, steder, sl\xc3\xa6gtninge, etc. Derefter bliver de vist i s\xc3\xb8geresultaterne, n\xc3\xa5r andre foretager en lignende s\xc3\xb8gning. Funktionen g\xc3\xb8r det muligt for de brugere, som laver en lignende s\xc3\xb8gning at komme i kontakt med hinanden, s\xc3\xa5 de kan samarbejde om deres sl\xc3\xa6gtsforskning. _NEWLINE_Test af DNA udbydes ogs\xc3\xa5 af MyHeritage gennem deres partnerskab med Family Tree DNA og 23andMe.\n_START_SECTION_\nFamily Tree Builder\n_START_PARAGRAPH_\nFamily Tree Builder er et program, man kan hente gratis, der giver brugeren muligheden for at bygge sit eget familietr\xc3\xa6, l\xc3\xa6gge billeder op, kigge p\xc3\xa5 grafer, statistikker og meget andet. Selv om programmet er gratis at hente, kan du, ligesom p\xc3\xa5 MyHeritage-hjemmesiden, k\xc3\xb8be et Premium-abonnement for at have flere funktioner til din r\xc3\xa5dighed. Den nuv\xc3\xa6rende version af programmet, Family Tree Builder 8.0, udkom i februar 2016. Udgaven underst\xc3\xb8tter Record Matching, Unicode og et nyt synkroniseringssystem. Man kan finde yderligere informationer om Family Tree Builder p\xc3\xa5 MyHeritage-hjemmesiden og MyHeritage-mobilapp\xe2\x80\x99en.\n_START_SECTION_\nMyHeritage DNA\n_START_PARAGRAPH_\nMyHeritage DNA er en genetisk testservice, som blev lanceret af MyHeritage i 2016. DNA-resultaterne stammer fra tests\xc3\xa6t, man kan bruge i hjemmet, hvor brugerne indsamler biologisk materiale ved at pode indersiden af kinden. Resultaterne leverer DNA-matchning og indsigt i etnisk oprindelse.\n_START_SECTION_\nAnerkendelse og h\xc3\xa6der\n_START_PARAGRAPH_\nMyHeritage blev i 2013 udn\xc3\xa6vnt til at v\xc3\xa6re den mest lovende israelske iv\xc3\xa6rks\xc3\xa6ttervirksomhed i 2013-2014 af Globes. Selskabet kom p\xc3\xa5 en f\xc3\xb8rsteplads ud af 4.800 iv\xc3\xa6rks\xc3\xa6ttervirksomheder. 2013 var ogs\xc3\xa5 \xc3\xa5ret, hvor Deloitte placerede MyHeritage blandt top 10 over de hurtigst voksende firmaer fra Europa, Mellem\xc3\xb8sten og Afrika (EMEA) p\xc3\xa5 Deloitte Fast 500 listen.'